b'\n_START_ARTICLE_\nBoris A. Novak\n_START_SECTION_\n\xc5\xbdivljenjepis\n_START_PARAGRAPH_\nOtro\xc5\xa1tvo je pre\xc5\xbeivel v Beogradu, kjer je tudi dokon\xc4\x8dal osnovno \xc5\xa1olo. \xc4\x8crka A med imenom in priimkom je povezana z imenoma obeh star\xc5\xa1ev; o\xc4\x8de je bil Ante Novak, eden izmed prvih slovenskih partizanov, po poklicu statistik, mati Anica Novak pa je bila novinarka. Boris A. Novak je leta 1972 maturiral na II. gimnaziji v Ljubljani, zdaj Gimnazija Jo\xc5\xbeeta Ple\xc4\x8dnika Ljubljana. \xc5\xa0tudiral je primerjalno knji\xc5\xbeevnost in filozofijo na Filozofski fakulteti v Ljubljani, kjer je diplomiral leta 1978 in doktoriral leta 1996. Delal je kot dramaturg v SNG Drama v Ljubljani (1980-86), nato je bil vrsto let urednik literarne revije za otroke Kurir\xc4\x8dek in 1991-96 urednik literarnega programa za otroke v zalo\xc5\xbebi DZS. V \xc4\x8dasu politi\xc4\x8dne gonje po izidu sporne 57. \xc5\xa1tevilke (1987), je opravljal dol\xc5\xbenost urednika Nove revije. V letih 1988/89 se je \xc5\xa1tudijsko izpopolnjeval v ZDA; s \xc5\xa1tipendijo IREX je raziskoval sodobno ameri\xc5\xa1ko knji\xc5\xbeevnost in gledali\xc5\xa1\xc4\x8de na Univerzi Minnesota v Minneapolisu. Leta 1991 je na Univerzi Tennessee (Chattanooga) predaval o poeziji kot gostujo\xc4\x8di profesor in nosilec Katedre odli\xc4\x8dnosti v humanisti\xc4\x8dnih vedah, enega izmed najbolj presti\xc5\xbenih ameri\xc5\xa1kih akademskih nazivov. V letih 1991-1996 je bil predsednik slovenskega centra PEN in v letih 1994-2000 predsednik mirovnega komiteja pri mednarodnem PEN; organiziral je pomo\xc4\x8d za begunce iz nekdanje Jugoslavije in pisatelje iz obleganega Sarajeva, najve\xc4\x8djo humanitarno akcijo v zgodovini Slovenskega in Mednarodnega PEN-a. Kasneje se je anga\xc5\xbeiral tudi za pravice \xc2\xbbizbrisanih\xc2\xab, Romov in beguncev. 2002 je bil izvoljen za podpredsednika Mednarodnega PEN-a.  Doktorsko disertacijo Recepcija romanskih pesni\xc5\xa1kih oblik v slovenski poeziji, ki je nastajala pod mentorstvom prof. dr. Evalda Korena na Oddelku za primerjalno knji\xc5\xbeevnost in literarno teorijo Filozofske fakultete v Ljubljani, je zagovarjal leta 1996. Odtlej predava na Filozofski fakulteti v Ljubljani, sprva kot docent za primerjalno verzologijo, 2002 je bil izvoljen za izrednega profesorja za primerjalno knji\xc5\xbeevnost in literarno teorijo, 2007 pa je postal redni profesor. Boris A. Novak je pisec \xc5\xa1tevilnih spremnih tekstov h knjigam in mentor mnogim \xc5\xa1tudentom pri pisanju diplomskega dela. Leta 2017 je bil izvoljen za izrednega \xc4\x8dlana v razred za umetnosti SAZU (Slovenske akademije znanosti in umetnosti). Boris A. Novak je pisec \xc5\xa1tevilnih spremnih tekstov h knjigam in mentor mnogim \xc5\xa1tudentom pri pisanju diplomskega dela. \xc2\xbbS skrajno osebnim, bole\xc4\x8de zrelim in izpovednim tonom nadaljuje, poglablja in raz\xc5\xa1irja poetiko prej\xc5\xa1nje zbirke Mojster nespe\xc4\x8dnosti, [...] za katero je avtor prejel ugledno Jenkovo nagrado. Rde\xc4\x8do nit nove zbirke pa tvorijo ljubezenske pesmi, ki odpirajo novo stran v knji\xc5\xbeevnosti slovenske erotike.\xc2\xab\xc2\xa0(Alba, Zalo\xc5\xbeba Mladinska knjiga, 1999)._NEWLINE_Ve\xc4\x8d njegovih zbirk in pesni\xc5\xa1kih izborov je prevedenih v tuje jezike, njegova poezija je uvr\xc5\xa1\xc4\x8dena v \xc5\xa1tevilne antologije; prevaja tudi sam, zlasti iz franco\xc5\xa1\xc4\x8dine in okcitan\xc5\xa1\xc4\x8dine, pa tudi drugih jezikov. _NEWLINE_Njegov opus magnum je ep Vrata nepovrata (43.000 verzov na 2.300 straneh v treh knjigah: Zemljevidi domoto\xc5\xbeja, \xc4\x8cas o\xc4\x8detov in Bivali\xc5\xa1\xc4\x8da du\xc5\xa1)._NEWLINE_S flamsko pisateljico Monico van Paemel je leta 1998 ustanovil Dru\xc5\xa1tvo prijateljev Lipice, ki si prizadeva za za\xc5\xa1\xc4\x8dito lipicancev\n_START_SECTION_\nPrevajalstvo\n_START_PARAGRAPH_\nPrevaja predvsem francosko (simbolisti\xc4\x8dno) poezijo (Mallarm\xc3\xa9, Vall\xc3\xa9ry, Verlaine, Edmond Jab`es), prvi na Slovenskem tudi iz okcitan\xc5\xa1\xc4\x8dine (trubadurji) ter iz angle\xc5\xa1\xc4\x8dine (Seamus Heaney - z Ireno Zorko Novak), nizozem\xc5\xa1\xc4\x8dine (Paul van Ostaijen, Monika van Paemel), ju\xc5\xbenoslovanskih (Josip Osti) in drugih jezikov.'